钦定古今图书集成/明伦汇编/官常典/第582卷 > 吴百朋
## 钦定古今图书集成/明伦汇编/官常典/第582卷 > 吴百朋

按《明外史》本传：“百朋字惟锡，义乌人。嘉靖二十六年
进士。授永丰知县，征拜御史，历按淮、扬、湖广，擢大理
寺丞，进右少卿。四十二年夏，进右佥都御史，抚治郧
阳。改提督军务，巡抚南、赣、汀、漳。与两广提督吴桂芳
讨平河源贼李亚元、程乡贼叶丹楼，又会师破倭海
丰。初，广东大埔民蓝松山、余大眷倡乱，流劫漳、延、兴”、
泉四府，官军击败之。奔永春，与香寮盗苏阿普、范继
祖连兵犯德安，为都指挥耿宗元所败，伪请抚。百朋
亦阳罢兵，而诱贼党为内应，先后悉擒之，惟三巢未
下。三巢者，和平李文彪据岑冈，龙南谢允樟据高沙，
赖清规据下历。朝廷以倭患棘，不讨且十年。文彪死，
子珍及江月照继之，益猖獗。四十四年秋，进百朋右
副都御史，巡抚如故。上疏曰：“三巢僭号称王，旋抚旋
叛。广东和平、龙川、兴宁，江西龙南、信丰、安远，蚕食过
半。不亟征讨，祸不可胜言。按三巢中，惟清规跨江广
六县最。逆命用兵，必自下历始。”帝采部议，从之。百朋
乃命守备蔡汝兰讨禽清规于苦竹嶂，群贼震慑。隆
庆初，吏部以百朋积苦兵间，稍迁大理卿。给事中欧
阳一敬等请留百朋剿贼。诏进兵部右侍郎兼右佥
都御史，巡抚如故。百朋奏“春夏用兵，妨耕作，宜且听
抚。”帝从之。寻擢南京兵部右侍郎。乞终养，不许。改刑
部右侍郎。父丧归，起改兵部。万历初，奉命阅视宣、大、
山西三镇。百朋以粮饷、险隘、《兵马》、器械、《屯田》、盐法、番
马逆党八事，核边臣督抚王崇古、吴兑、总兵郭琥以
下，升赏黜革有差。又进《边图》，凡关塞险隘，番族部落，
士马强弱，亭障远近，历历如指掌。以省母归，起南京
右都御史，召拜刑部尚书。逾年卒。